
			Sinopsi

		

		
			Una nova sèrie de Ragnar Jónasson, l’autor de l’aclamada Islàndia Negra. Una investigadora a punt de jubilar-se en un cas pertorbador.

			La Hulda Hermannsdóttir és una de les millors investigadores de la policia de Reykjavík. Malgrat això, quan encara no ha fet seixanta-cinc anys, el seu cap pretén jubilar-la abans d’hora. Però la Hulda ho ha donat tot per la seva carrera i no suporta la idea d’haver de deixar la feina; no sap com afrontarà la soledat i els dimonis que la persegueixen. Una mica a contracor, i per tenir-la entretinguda, el seu cap l’autoritza a reobrir un cas que hagi quedat sense resoldre, el que ella vulgui. La Hulda no ho dubta, vol saber què li va passar a una noia russa que van trobar morta, un cas que, a causa de la poca perícia del company que el va dur, mai es va aclarir. Ara la Hulda se n’encarregarà personalment amb un sol objectiu: trobar la veritat. I només té quinze dies per aconseguir-ho.

		

	
		
			LA DAMA DE REYKJAVÍK

			Sèrie Inspectora Hulda 1

			Ragnar Jónasson

			A la mare

		

	
		
			 

		

		
			«La ira és un llampec que carrega el Diable. Distorsiona cada membre i articulació de l’home i fa que se li encengui foc als ulls...».

			Bisbe JÓN VÍDALÍN (1666-1720)

		

	
		
			 

			Això és una obra de ficció i cap dels personatges que hi apareixen no té cap semblança amb la realitat.

			 

			Vull expressar el meu agraïment especial a Haukur Eggertsson per l’assessorament sobre les excursions d’alta muntanya i a la fiscal Hulda María Stefánsdóttir per l’ajuda amb relació als mètodes de treball de la policia.

		

	
		
			EL PRIMER DIA

		

		
			
			

		

	
		
			I

			—Com m’ha trobat? —va preguntar la dona. La veu li tremolava i feia cara d’espantada.

			La inspectora Hulda Hermannsdóttir va notar que se li despertava l’interès, tot i que amb els anys que feia que duia a terme aquella feina havia après que tothom es posava nerviós durant els interrogatoris, fins i tot els que no tenien res a amagar. Sempre intimida que la policia es posi a fer preguntes, ja sigui en forma d’interrogatori formal a comissaria o de conversa informal com la que estava mantenint en aquell moment. Estaven assegudes, l’una davant de l’altra, dins de la diminuta sala de cafè que hi havia al costat del menjador per a empleats de la residència de gent gran de Reykjavík on treballava la dona en qüestió. Rondava la quarantena, duia els cabells curts, feia cara de cansada i semblava nerviosa per la inesperada visita de la Hulda. Segur que hi havia una explicació perfectament innocent que ho justifiqués, però la Hulda estava gairebé segura que aquella dona amagava alguna cosa. Al llarg dels anys havia parlat amb tants sospitosos que havia adquirit l’habilitat de detectar si li intentaven aixecar la camisa. Alguns deien que tenia intuïció, però la Hulda odiava aquella paraula, ja que per a ella era senyal d’una investigació matussera.

			—Que com l’he trobada...? —va repetir amb veu tranquil·la—. Que potser no volia que la trobéssim? —Estava tergiversant una mica les paraules de la dona, però havia de fer avançar la conversa d’alguna manera.

			—Què? Sí...

			Una lleu olor de cafè (que no podia qualificar-se d’aroma) impregnava l’aire d’aquella habitació estreta i fosca plena de mobles antiquats i d’aspecte monòton.

			La dona tenia la mà recolzada sobre la taula. Quan va alçar-la per tornar a tocar-se la galta, va deixar una empremta humida sobre la superfície. Normalment la Hulda hauria estat exultant en veure aquell senyal revelador que indicava que havia trobat la culpable, però en aquella ocasió no va sentir la satisfacció habitual.

			—Voldria fer-li unes preguntes sobre un incident que va tenir lloc la setmana passada —va continuar la Hulda després d’una petita pausa. Com de costum, parlava una mica de pressa, en un to de veu amistós i alegre que formava part de la personalitat positiva que havia adoptat en la seva vida professional, fins i tot quan havia de fer tasques difícils com la que tenia entre mans. Als vespres, quan estava sola a casa, podia arribar a professar una personalitat completament oposada quan tenia les reserves d’energia sota mínims, víctima del cansament i la depressió.

			La dona va assentir amb el cap; era evident que sabia perfectament el que passaria a continuació.

			—On era divendres al matí?

			—Treballant, que jo recordi —va respondre de seguida.

			La Hulda va sentir-se gairebé alleujada en comprovar que aquella dona no estava disposada a renunciar a la seva llibertat així com així.

			—N’està segura? —va preguntar.

			Mentre observava atentament les reaccions de la dona va reclinar-se a la cadira amb els braços encreuats, la postura que acostumava a adoptar durant els interrogatoris. Algunes persones ho interpretaven com un senyal que es posava a la defensiva o com una manca d’empatia. A la defensiva? Per favor. Ho feia simplement per evitar que les mans la destorbessin i la distraguessin quan s’havia de concentrar. I, pel que feia a la manca d’empatia, considerava que no calia que s’hi impliqués més emocionalment del que ho feia per naturalesa; la feina ja li passava prou factura. Sempre investigava amb integritat i amb una dedicació malsana, conscient que fregava l’obsessió.

			—N’està segura? —va repetir—. És una coartada molt fàcil de comprovar. Segur que no vol que l’enxampem dient una mentida.

			La dona no va dir res, però el seu malestar era més que evident.

			—Algú va atropellar un home amb el cotxe —va dir la Hulda sense embuts.

			—Ah, sí?

			—Sí, segur que ho deu haver vist al diari o a la televisió.

			—Què? Ah, podria ser. —Després d’un breu silenci la dona va afegir—: I com es troba, l’home?

			—Sobreviurà, si és el que pretenia esbrinar.

			—No, en absolut... Jo només...

			—Però no s’acabarà de recuperar mai del tot. Encara està en coma. Així doncs, sí que sabia que s’havia produït aquest accident, oi?

			—Segurament dec haver-ho llegit en alguna banda...

			—Aquesta informació no ha transcendit als mitjans de comunicació, però l’home en qüestió era un pederasta convicte.

			La dona no va reaccionar de cap manera, així que la Hulda va continuar:

			—Però segur que això ja ho sabia quan el va atropellar.

			Seguia sense mostrar cap mena de reacció.

			—Van condemnar-lo a presó fa temps, però ja havia complert la pena.

			La dona la va interrompre:

			—I què li fa pensar que jo tinc res a veure amb tot això?

			—Com anava dient, ja havia complert la pena. Però durant la investigació hem descobert que això no vol dir que hagués canviat. Veurà, teníem motius per creure que aquest atropellament no havia estat un accident, així que vam inspeccionar el pis de l’home per intentar esbrinar el possible mòbil del crim. Va ser aleshores quan vam trobar les fotografies.

			—Fotografies? —Ara sí que la dona estava visiblement alterada—. De què? —Va aguantar la respiració.

			—De nens.

			Era evident que la dona sentia la necessitat imperiosa de fer-li més preguntes però que es reprimia.

			—Incloent-hi el seu fill —va respondre la Hulda en resposta a la pregunta que no havia formulat.

			Les llàgrimes de la dona van començar a lliscar-li galtes avall.

			—Fotografies... del meu fill —va tartamudejar agafant aire entre sanglots.

			—Per què no va denunciar-lo? —va inquirir la Hulda procurant que la pregunta no semblés una acusació.

			—Què? No ho sé. Hauria d’haver-ho fet, és clar... Però veurà, no vaig fer-ho per ell. Pel meu fill. No podia suportar la idea de fer-lo passar per tot això. Hauria hagut de... d’explicar-ho a més gent... de testificar en un judici. Potser va ser un error...

			—El què, atropellar aquest home? Sí, va ser un error.

			—Bé... sí... però... —va afegir la dona després de vacil·lar un moment.

			La Hulda va esperar, deixant a la dona un moment per confessar. Però no va sentir que l’embargués el sentiment habitual de triomf que notava cada vegada que resolia un crim. Normalment es concentrava a excel·lir en la feina i s’enorgullia de la quantitat de casos difícils que havia anat resolent al llarg dels anys. El problema era que aquella vegada no estava gens convençuda que la dona que tenia asseguda al davant fos la veritable culpable d’aquell cas malgrat les seves accions. En tot cas la’n considerava la víctima.

			Mentre sanglotava desconsoladament, la dona va dir:

			—L’estava... l’estava vigilant... —Va deixar la frase a mitges, estava massa afectada per continuar.

			—L’estava vigilant? Viuen per la mateixa zona, oi?

			—Sí —va xiuxiuejar la dona recuperant el control de la veu gràcies a les forces que li proporcionava la ràbia—. No li treia els ulls de sobre, a aquell malparit. No podia suportar la idea que tornés a fer el mateix. Cada nit em despertava per culpa del mateix malson; somiava que havia escollit una altra víctima. I que... i que... tot era culpa meva perquè no l’havia denunciat. M’entén, oi?

			La Hulda va assentir amb el cap. L’entenia perfectament.

			—I aleshores vaig veure’l rondant a prop de l’escola. Acabava de portar-hi el meu fill amb el cotxe. Vaig aparcar de seguida i vaig observar-lo. Estava xerrant amb uns nens amb... amb aquell fastigós somriure de suficiència. Va passar-se una bona estona a prop del pati i jo cada vegada m’anava enfadant més. No havia canviat gens ni mica; els homes com ell no canvien mai. —La dona va eixugar-se els ulls, però les llàgrimes van seguir lliscant-li galtes avall.

			—Té tota la raó.

			—Aleshores, de cop i volta, vaig veure la meva oportunitat. Quan l’home va decidir anar-se’n, vaig seguir-lo amb el cotxe. Va travessar el carrer. No hi havia ningú, ningú que pogués presenciar l’escena, així que vaig prémer l’accelerador a fons. No sé en què estava pensant; de fet, crec que en realitat no pensava. —La dona va tornar a sanglotar amb força i va enterrar la cara entre les mans abans de continuar parlant amb veu tremolosa—: No tenia intenció de matar-lo, o com a mínim crec que no tenia intenció de fer-ho. Simplement estava espantada i enfadada. Què em passarà a partir d’ara? No puc... no puc anar a la presó. Només ens tenim l’un a l’altre, el meu fill i jo. El seu pare és un inútil. Segur que no se’n farà càrrec.

			Sense dir ni una paraula, la Hulda va aixecar-se i va posar la mà sobre l’espatlla de la dona.

		

	
		
			II

			La jove mare va quedar-se dreta al costat del vidre i va esperar. S’havia posat elegant per a la visita, com de costum. El seu millor abric començava a estar una mica desgastat, però anava justa de diners, així que hauria de fer el fet. Sempre la feien esperar, com si volguessin castigar-la, recordar-li els seus errors i donar-li l’oportunitat de reflexionar sobre totes les vegades que s’havia equivocat al llarg de la vida. I, per acabar-ho d’adobar, a fora plovia a bots i barrals i duia l’abric xop.

			Van passar uns quants minuts, tot i que a ella li va semblar una eternitat de silenci, fins que per fi una infermera va entrar a l’habitació amb la menuda en braços. El cor de la mare va fer un salt com sempre que veia la seva filla a través del vidre. De sobte va envair-la una onada de depressió i desesperança, però va fer un esforç titànic per amagar-ho. Tot i que la nena només tenia sis mesos (de fet els feia aquell dia) i era poc probable que recordés res d’aquella visita, la mare sabia per instint que era vital que tots els records que tingués d’ella fossin positius, que aquelles visites havien de ser ocasions alegres.

			Però la nena no semblava gens contenta i, per acabar-ho d’adobar, gairebé no va mostrar cap reacció en veure la noia que hi havia a l’altre costat del vidre. Potser es pensava que era una desconeguda: una noia estranya vestida amb un abric xop a qui no havia vist mai abans. Malgrat tot, no feia gaire temps que havia estat en braços de la seva mare a l’ala de maternitat.

			Només li permetien visitar-la dos dies per setmana, però amb allò no n’hi havia prou. Cada vegada que venia notava que la distància que les separava havia augmentat una mica més; només tenien dues visites a la setmana i amb un vidre entremig.

			La mare va intentar dir alguna cosa a la seva filla; va intentar parlar-li a través del vidre. Sabia que sentiria la seva veu, però de què li servirien les paraules? La nena era massa petita per entendre res; el que necessitava era que la mare la bressolés entre els seus braços.

			Lluitant per contenir les llàgrimes, la dona va somriure a la seva filla, dient-li en veu baixa com se l’estimava. «Procura menjar força», li deia. «Porta’t bé amb les infermeres». Però en realitat l’únic que volia fer era esmicolar el vidre, arrencar la nena dels braços de la infermera, abraçar-la amb força i no tornar a deixar-la anar mai més.

			Sense adonar-se’n, s’havia anat apropant al vidre. Va colpejar-lo suaument i la boca de la menuda va dibuixar un petit somriure que li va arribar al cor. Li va caure una llàgrima que va rodolar-li galta avall. Va tornar a colpejar el vidre una mica més fort, però aleshores la nena es va estremir i també va arrencar a plorar.

			Incapaç de contenir-se, la mare va començar a colpejar el vidre cada vegada amb més força mentre cridava: «Doni-me-la, vull la meva filla!».

			La infermera va aixecar-se i va sortir de l’habitació a correcuita amb la nena en braços, però la mare va continuar colpejant el vidre i cridant.

			De sobte va sentir que algú li posava una mà ferma sobre l’espatlla. Va deixar de colpejar el vidre i va girar-se per mirar la dona gran que tenia darrere seu. No era la primera vegada que la veia.

			—Ja sap que això no ho pot fer —va dir la dona amb veu amable—. No la deixarem venir-la a veure si causa tant de rebombori. Espantarà la seva petitona.

			Aquelles paraules van ressonar dins la ment de la mare. No era la primera vegada que les sentia: el millor per a la nena era no formar un vincle gaire estret amb la mare, si no el temps entre visita i visita se li faria encara més difícil. Havia d’entendre que aquella situació era el millor per a la seva filla.

			Per a la noia res de tot allò no tenia cap mena de sentit, però feia veure que ho entenia per por que li prohibissin anar a visitar-la.

			Quan va tornar a sortir sota la pluja va decidir que quan tornessin a estar juntes mai no parlaria a la seva filla de res de tot això, ni del vidre ni de la separació forçosa. Esperava que la petita no se’n recordés.

		

	
		
			III

			Eren gairebé les sis quan la Hulda va acabar l’interrogatori, així que se’n va anar directament cap a casa. Necessitava una estona per reflexionar abans de fer el pas següent.

			Ja faltava poc per a l’estiu i els dies eren cada vegada més llargs, però no hi havia ni rastre de sol, només pluja i més pluja.

			La Hulda recordava els estius més càlids i lluminosos, banyats pels raigs de sol. Tenia tants records; massa, de fet. Li semblava increïble que estigués a punt de fer seixanta-cinc anys. No era conscient de ser a mig camí de la seixantena, del fet que els setanta l’esperaven en girar la cantonada.

			Acceptar l’edat que tenia era una cosa, però acceptar la jubilació n’era una altra de ben diferent. No tenia escapatòria; d’aquí a ben poc començaria a cobrar una pensió. Tampoc no tenia la més petita idea de com se suposava que s’havia de sentir una persona de la seva edat. La seva mare ja havia sigut una dona gran als seixanta, o fins i tot abans, però ara que li havia arribat el torn a la Hulda no notava gairebé cap diferència entre els quaranta-quatre i els seixanta-quatre. Bé, potser últimament tenia una mica menys d’energia, però tampoc no se li notava gaire. Seguia tenint la vista força bé, tot i que ja no hi sentia igual que feia uns anys.

			A més, es mantenia en forma gràcies al seu amor per la natura. De fet, fins i tot tenia un certificat que demostrava que no era una dona gran. «Està en plena forma», havia afirmat el jove metge (massa jove per ser metge, és clar) durant l’última revisió mèdica. Però en realitat el que li havia dit era: «Està en plena forma per l’edat que té».

			Encara mantenia la figura i els seus cabells curts seguien sent ben foscos, excepte per quatre de blancs mal posats. Només era conscient dels efectes del pas del temps quan es mirava al mirall. De vegades no es podia creure el que veia amb els seus propis ulls, li semblava que la persona reflectida al mirall era una estranya, algú que preferiria no reconèixer, tot i que la cara li resultava familiar. Tenia arrugues per tot arreu, bosses sota els ulls, pell caiguda. Qui era aquella dona i què hi feia, al mirall de la Hulda?

			Estava asseguda a la butaca bona que havia sigut de la seva mare mirant per la finestra del menjador. La vista no era gaire espectacular; era tot el que es podia esperar d’un apartament situat a la quarta planta d’un bloc de pisos de la ciutat.

			Però no sempre havia viscut allà. De tant en tant es permetia submergir-se una estona en la nostàlgia pels vells temps, per la vida familiar que havia tingut a la casa vora el mar a la península d’Álftanes. Es permetia recordar. Allà, el cant dels ocells era molt més fort i persistent; només calia que sortís al jardí per estar a prop de la natura. La proximitat del mar provocava que sempre hi fes molt de vent, és clar, però l’aire fresc de l’oceà, per molt fred que fos, havia sigut la salvació de la Hulda. Solia anar a la platja del costat de casa, tancar els ulls, deixar que la ment se li omplís dels sons de la naturalesa (ones trencant, gavines grallant) i simplement respirava.

			Els anys havien passat molt de pressa. Semblava que fos ahir que havia sigut mare, que s’havia casat. Però si es posava a comptar els anys, s’adonava que tot allò havia passat feia una eternitat. El temps era com un acordió: tant podia estar comprimit com allargar-se fins a l’infinit.

			Sabia que trobaria a faltar la feina malgrat totes les vegades que s’havia sentit ofesa perquè no valoraven els seus talents. Malgrat el sostre de vidre amb el qual tantes vegades s’havia picat el cap.

			La veritat era que l’espantava la idea d’estar sola, tot i que albirava un raig d’esperança a l’horitzó. Encara no sabia on acabaria la seva amistat amb aquell home del centre excursionista al qual anava, però les possibilitats del que podia passar eren a la vegada prometedores i inquietants. Des que era vídua, havia estat sempre soltera, més o menys, i al principi no havia fet res per encoratjar les insinuacions d’aquell home. Estava preocupada pels desavantatges que implicava estar en una relació i capficada per la seva edat, cosa que no era gens habitual en ella. Normalment feia tots els possibles per oblidar-se’n; es considerava jove d’esperit. Però aquella vegada el número (seixanta-quatre!) se li havia entravessat. No parava de preguntar-se si realment era bona idea començar una nova relació a aquella edat, però ben aviat va adonar-se que allò només era una excusa per no arriscar-se. El problema era que tenia por.

			Però, passés el que passés, la Hulda estava determinada a prendre-s’ho amb calma. No calia que es precipités. Aquell home li agradava i no li resultava difícil imaginar-se passar els últims anys de la seva vida al seu costat. No sentia amor, de fet ja havia oblidat el que era estimar, però per a ella l’amor no era un requisit. Compartien la mateixa passió per la natura, cosa que no havia de subestimar, i gaudia de la seva companyia. Però sabia que hi havia un altre motiu pel qual havia accedit a tornar a quedar amb ell després de la primera cita. Sincerament, la seva jubilació imminent havia estat un factor decisiu: no podia fer front a la idea d’envellir sola.

		

	
		
			IV

			La Hulda estava preocupada per aquell correu electrònic, tot i que la petició semblava força innocent. El seu cap volia que es reunissin a les nou en punt per xerrar. Li havia enviat el correu electrònic el dia abans a última hora de la tarda, cosa que de per si ja era força inusual, però és que a més tampoc no era gens habitual que el seu cap volgués començar el dia xerrant amb ella. La Hulda estava acostumada a veure’l fent reunions informals al matí, però mai no l’havia convidada a unir-s’hi. En realitat no eren reunions de feina, sinó més aviat un moment per connectar amb els nois, i no cal dir que ella no formava part de la colla. Malgrat tots els anys que feia que ocupava un càrrec de responsabilitat, encara tenia la sensació que els seus superiors no hi confiaven plenament, ni tan sols els seus inferiors. Des de direcció no havien pogut ignorar tots els seus mèrits a l’hora de concedir ascensos, però amb el temps havia acabat topant amb un mur. Totes les posicions que sol·licitava acabaven sempre en mans dels col·legues masculins més joves, així que al final havia acabat acceptant el que era inevitable. En comptes de continuar demanant promocions, s’havia resignat a fer d’inspectora tan bé com pogués.

			Així doncs, va recórrer el passadís amb una certa inquietud fins a arribar al despatx d’en Magnús. Quan va trucar a la porta de seguida li va contestar, tan afable com sempre, si bé la Hulda va tenir la sensació que aquella simpatia només era una aparença.

			—Segui, Hulda —va dir, i a ella se li van eriçar els pèls en sentir el que va interpretar com un deix de menyspreu en la seva veu, fos conscient o inconscient.

			—Tinc molta feina —va replicar la Hulda—. És important?

			—Segui —va repetir el seu cap—. Hem de parlar una mica sobre la seva situació. —En Magnús tenia quaranta i pocs anys; havia ascendit ràpidament en els rangs de la policia. Era alt i tenia un aspecte sa tot i ser inusualment prim per a un home de la seva edat.

			La Hulda va asseure’s amb el cor encongit. Què volia dir «la seva situació»?

			—Ja no li queda gaire —va dir en Magnús somrient. En veure que la Hulda no deia res, va aclarir-se la gola i va tornar a intentar-ho visiblement més incòmode—: Vull dir, que aquest és l’últim any que formarà part del cos de policia, oi?

			—Sí, així és —va respondre la Hulda vacil·lant—. Em toca retirar-me a finals d’any.

			—Exacte. Doncs veurà, la qüestió és que... —va aturar-se a mitja frase, com si estigués escollint les paraules amb molt de compte—: el mes que ve s’incorporarà a l’equip un noi jove amb una carrera brillant.

			La Hulda encara no tenia gaire clar cap a on anava amb tot allò.

			—Serà el seu substitut —va continuar en Magnús—. Som molt afortunats de poder comptar amb ell. Hauria pogut decidir treballar a l’estranger o al sector privat.

			La Hulda es va sentir com si li haguessin donat un cop de puny a l’estómac.

			—Com? Que serà el meu substitut? Què... què vol dir?

			—Doncs que es quedarà la seva feina i el seu despatx.

			La Hulda va quedar-se sense paraules. El cap li anava a cent per hora.

			—Quan? —va preguntar amb veu ronca quan va aconseguir refer-se una mica.

			—D’aquí a dues setmanes.

			—Però... aleshores jo què faré? —La notícia l’havia deixada d’una peça.

			—Podria plegar amb efecte immediat. Fet i fet, tampoc no li queda gaire temps. Només seria qüestió d’avançar la data de jubilació uns quants mesos.

			—Marxar? Amb efecte immediat?

			—Sí. Amb el sou íntegre, per descomptat. No l’estic acomiadant, Hulda, només estaria uns mesos de permís i després passaria a cobrar directament la jubilació. I res de tot això no afectarà de cap manera la quantitat de pensió que li pertoca. No cal que faci aquesta cara de sorpresa. És un bon tracte. No l’estic intentant estafar.

			—Un bon tracte?

			—Oh, i tant! Així tindrà més temps per dedicar-se a les seves aficions. Més temps per... —La seva expressió va evidenciar que no tenia la més petita idea de què feia la Hulda en el seu temps lliure—. Més temps per passar amb... —Va tornar a aturar-se a mitja frase: ja devia saber que no tenia família.

			—És una oferta molt generosa, però no vull jubilar-me abans d’hora —va afirmar fredament la Hulda mentre intentava controlar la seva expressió—. Però gràcies de totes maneres.

			—En realitat no era una oferta: ja he pres la decisió. —El to de veu d’en Magnús s’havia endurit una mica.

			—Que ja l’ha presa, diu? I jo no hi tinc ni veu ni vot?

			—Em sap greu, Hulda. Necessitem el seu despatx.

			«I també necessita rodejar-se d’un equip més jove», va pensar la Hulda.

			—Així és com em donen les gràcies? —Sentia la tremolor de la seva pròpia veu.

			—No s’ho agafi tan a la valenta. Això no té res a veure amb les seves habilitats. Vinga, Hulda, sap perfectament que és una de les millors agents que tenim, tots dos ho sabem.

			—Però què passarà amb els meus casos?

			—Ja els he reassignat gairebé tots entre els altres membres de l’equip. Abans de plegar definitivament podria parlar amb el noi nou per posar-lo al dia de tot. El cas més important que té ara mateix és el de l’atropellament del pederasta. Ha aconseguit fer cap progrés?

			La Hulda va reflexionar un moment. Seria molt satisfactori per al seu propi ego acabar amb un bon regust de boca: cas tancat, confessió aconseguida. Una dona que, en un moment de bogeria, havia decidit fer justícia pel seu compte per impedir que cap altre nen caigués a les urpes d’un abusador. Potser aquell atac havia sigut un acte de justícia, una revenja justificada...

			—Temo que encara estic lluny de resoldre’l —va dir al cap d’un instant—. Començo a pensar que es tracta d’un accident. Proposo que de moment arxivem el cas i amb una mica de sort el conductor acabarà entregant-se.

			—Mmm, sí, d’acord. Organitzarem una festeta per acomiadar-la formalment a finals d’any, quan es jubili de manera oficial. Però si vol, pot començar a buidar el seu despatx avui mateix.

			—Vol que marxi... avui mateix?

			—Sí, si li sembla bé. O també podria quedar-se un parell de setmanes més, si ho prefereix.

			—Sí, si us plau —va respondre, penedint-se immediatament d’haver dit «si us plau»—. Marxaré quan comenci el noi nou, però fins llavors m’agradaria seguir treballant en els meus casos.

			—Com ja li he dit, els he reassignat tots. Però bé, suposo que podria remenar entre els casos oberts. Esculli el que més li cridi l’atenció. Què li sembla?

			Per un moment la Hulda va tenir ganes d’aixecar-se d’un salt i de marxar enfurismada sense mirar enrere, però no va voler donar-li aquella satisfacció.

			—D’acord, això faré. Així doncs, puc escollir el cas que vulgui?

			—Eeeh sí, és clar. El cas que vulgui. El que la mantingui ocupada.

			La Hulda va notar clarament que en Magnús volia que marxés del seu despatx; segur que tenia altres coses més importants a fer.

			—Fantàstic. Doncs aleshores em mantindré ocupada —va replicar sarcàsticament, es va alçar i va sortir del despatx sense dir adeu ni donar les gràcies.

		

	
		
			V

			La Hulda va tornar fent tentines al seu despatx en estat de xoc. Se sentia com si l’haguessin acomiadada, com si se n’haguessin desempallegat; com si tots els seus anys de servei no comptessin per a res. Era una experiència completament nova per a ella. Sabia que estava reaccionant amb poca mesura, que no s’ho hauria de prendre tant a la valenta, però no aconseguia deslliurar-se d’aquella sensació de malestar que sentia a la boca de l’estómac.

			Va asseure’s a la cadira de l’escriptori i va contemplar l’ordinador amb la mirada absent. El seu despatx, que fins ara havia estat com la seva segona llar, de sobte va semblar-li una habitació estranya, com si el nou propietari ja n’hagués pres possessió. La vella cadira era incòmoda, l’escriptori de fusta estava desgastat i tronat, aquells documents ja no tenien cap significat per a ella. No podia suportar la idea de passar ni un segon més allà dins.

			Necessitava una distracció, alguna cosa que li omplís el cap i no la deixés pensar en tot el que li passava. I no hi havia res millor que prendre la paraula a en Magnús i posar-se a remenar entre els casos oberts. Però en realitat la Hulda no va haver-s’ho de pensar dues vegades: sabia que hi havia un incident no resolt que clamava que el reobrissin. La investigació original l’havia dirigida un dels seus col·legues, ella només havia seguit com anava avançant el cas, però segurament allò li suposaria un avantatge, ja que veuria les proves amb ulls nous.

			El cas en qüestió era una mort sense aclarir que segurament continuaria sent un misteri llevat que aparegués alguna prova nova. Potser d’aquell gran mal n’acabaria sortint un gran bé, potser es tractava d’una oportunitat amagada. Aquella noia morta no tenia ningú que donés la cara per ella, però la Hulda estava disposada a ser-ne la defensora encara que només fos per un curt període de temps. En dues setmanes es podien aconseguir moltes coses. No tenia gaires esperances de resoldre el cas, però pagava la pena intentar-ho. A més, així tindria un propòsit. Estava completament decidida a anar cada dia al despatx fins que aquell jovenet vingués a fer-la’n fora. De cop se li va acudir que podia presentar una queixa oficial a Recursos Humans per la manera com l’estaven tractant i exigir poder seguir treballant fins a finals d’any, però ja tindria temps per pensar en tot allò. En aquell moment volia centrar les seves energies en alguna cosa més positiva.

			El primer que va fer va ser obrir l’expedient del cas per refrescar la memòria. El cos de la noia havia estat trobat un matí fosc d’hivern en una cala rocosa de Vatnsleysuströnd, una franja costanera molt poc poblada de la península de Reykjanes, a uns trenta quilòmetres al sud de Reykjavík. La Hulda no havia estat mai en aquella cala, no havia tingut mai cap motiu per anar-hi tot i estar familiaritzada amb l’àrea; hi havia passat molt sovint amb cotxe de camí a l’aeroport. Era un racó llòbrec i batut pel vent, una zona on predominaven els camps de lava desolats que no oferien gairebé cap mena de refugi per les tempestes que sovint venien de l’Atlàntic i avançaven en direcció sud-est.

			Durant l’any i escaig que havia passat des d’aleshores, aquell incident s’havia esborrat de la memòria pública. Tampoc no era que el cas hagués tingut una gran cobertura mediàtica en el seu moment. Després dels articles de rigor sobre la descoberta del cadàver, el seguiment del cas no havia despertat gaire interès i els mitjans havien decidit centrar-se en altres notícies. Tot i que Islàndia era un dels països més segurs del món i només s’hi produïen un parell d’assassinats l’any (i de vegades fins i tot cap), les morts accidentals sí que eren més habituals, però als periodistes no els pagava la pena cobrir-les.

			Tot i això, no era la indiferència dels mitjans el que molestava la Hulda; el que la preocupava era que sospitava que el col·lega de la Unitat d’Investigació que s’havia encarregat del cas no havia estat gaire diligent. Es tractava de l’Alexander; no havia confiat mai gaire en les seves habilitats. Segons la Hulda no era un agent especialment curós ni brillant, i només seguia aferrat a la seva posició a la Unitat d’Investigació gràcies a una combinació de tossuderia i bones connexions. En un món més just haurien ascendit la Hulda per sobre seu (era més intel·ligent, meticulosa i tenia més experiència), però en canvi estava encallada en la posició de sempre. En situacions com aquelles li costava no sumir-se en un estat permanent de rancúnia. La Hulda hauria donat qualsevol cosa per tenir prou autoritat per intervenir i arrabassar els casos de les mans dels inspectors que clarament no estaven a l’altura de la feina.

			La falta d’entusiasme de l’Alexander per la investigació havia quedat ben palesa quan a les reunions d’equip, amb veu avorrida, s’havia esforçat per presentar proves que apuntessin a una mort accidental. El seu informe, com acabava de descobrir la Hulda, era un document molt matusser. Incloïa un resum massa breu sobre els resultats de l’anàlisi post mortem, i concloïa amb la clàusula habitual dels casos en què l’oceà arrossega un cadàver a la costa, és a dir, dient que era impossible determinar si la mort havia estat natural o no. Com era d’esperar, durant la investigació no es va descobrir cap informació rellevant, així que van acabar suspenent-la per poder centrar-se en altres casos que consideraven més urgents. La Hulda no podia evitar preguntar-se si la resposta hauria estat diferent si la noia hagués estat islandesa. Estava segura que si la ciutadania hagués demanat resultats, haurien passat el cas a un inspector més competent.

			La noia morta tenia vint-i-set anys, l’edat de la Hulda quan va donar a llum la seva filla. Només vint-i-set anys, era a la flor de la vida: era massa jove per ser objecte d’una investigació policial, un cas obert que no semblava que ningú tingués intenció de reprendre excepte la Hulda.

			Segons l’informe patològic, s’havia ofegat en aigua salada. Les ferides que tenia al cap podrien indicar que havia patit algun tipus de violència abans de morir, però també podrien voler dir que havia relliscat, havia quedat inconscient i havia caigut al mar.

			La víctima es deia Elena; era una sol·licitant d’asil russa que només feia quatre mesos que era a Islàndia. Potser el motiu pel qual a la Hulda li costava tant oblidar-se d’aquell cas era la velocitat amb què tots els altres s’havien oblidat de l’Elena. Havia vingut a un país estranger buscant refugi i només havia trobat una tomba d’aigua. I a ningú no li importava. La Hulda sabia que si ella no aprofitava aquella última oportunitat per arribar fins al fons de la qüestió, no ho faria ningú més. La història de l’Elena cauria en l’oblit: simplement seria la noia que va venir a Islàndia i va acabar morta.

